LE GRAND TANGO Omaġġ lil Astor Piazzolla Bid-dlam f'għajnejk toħroġ tiżfen it-tango. Ġo sidrek hemm dal-leħen qiegħed jgħajjat: arah id-demm se jtir ma' wiċċek abjad. Fittex agħfasni ħa ndellkek bid-dmija. M'jien xejn għajr ġisem sħun u storja twila. Fid-dlam t'għajnejk noħroġ niżfen it-tango. Jien il-poeżiji miġbura tiegħek. Jiena ġisem żagħżugħ lest li jinkixef fil-beraħ tal-ġonna ta' dil-belt rieqda. Jien qtar id-demm marid bid-dipressjoni. Jien il-fdal ta' messaġġi ċellulari: l-aħħar tango jimxi bilmod maġenbek jittrateni qabel ma jaqbad triqtu. Jien kif nista' nagħfsek miegħi jekk lanqas naf min int u mnejn int ġejja M'int xejn għajr ġisem sħun u storja twila. Aħna żewġ ħlejjaq ħżiena li ġġerrejna ġo toroq mhux magħrufa f'nofs iljieli. Żorna sodod barranin u oħrajn qribna; żorna Iġsma li lanqas konna nafu; dħalna f'djar bla ndirizz biex imteddejna. L-ispirtu fittixnieh f'tgħanniq li jifgak, u skoprejnieh fin-nifs maqtugħ tal-gost. 44 e Leħen il-Malti Kemm jinstema' mdejjaq it-tango llejla - donnu skura bis-sħab li ġera lejna; donnu tqal bid-dmugħ; donnu nkiser, spiċċa biex tilef in-noti li kienu jżommu ma' ġismek, ma' ġismi, jitħabblu mħeġġa fil-lożor trasparenti tal-misteru. Kemm jinħass vojt il-ħars li ndendlu f'wiċċna biex inħarsu lejn xulxin kull filgħaxija malli nħossu d-dlam jittanta jidfinna. Illejla t-tango qed inħossu mdejjaq daqs l-ikbar firxa ramel mingħajr ilma, daqs l-isbaħ fjura samra nieżla tokrob, daqs l-itwal triq li nsew kif jgħaddu minnha, daqs l-iswed par għajnejn bid-dmugħ jittawwal, daqs din il-poeżija li ħarbitli. Leħen il-Malti 9 45